Din 2021, clădirea de călători din stația CFR Deva (video) nu mai poate fi folosită. Gara Devei (Hunedoara) a intrat în șantier, pentru a fi reabilitată complet, modernizată și dotată cu un lift de ultimă generație.
Lucrările au stagnat aproape doi ani, timp în care călătorii au nu au mai avut acces în clădire. Și-au procurat biletele de tren din gheretele amenajate în apropierea ei și au ajuns la peroane ocolind sute de metri.
Recent, lucrările la gara Devei au fost reluate, unii pereți sunt demolați, spațiile interioare sunt recompartimentate, iar tone de beton armat sunt turnate în fundații pentru a susține clădirea construită la mijlocul anilor '80.
Și o parte din piața din fața stației CFR este reabilitată în cadrul aceluiași proiect de modernizare a infrastructurii feroviare, finanțat de statul român și Uniunea Europeană. Zona din fața gării va avea trotuare noi, strada este modernizată și va fi amenajat un sens giratoriu.
Gara Devei, șantier cu mari întârzieri
Stația CFR Deva a intrat în șantier din primăvara anului 2018, ca parte a tronsonului feroviar Simeria – Gurasada, de 41 de kilometri, aflat în proces de modernizare a infrastructurii feroviare. Lucrările au început în zona liniilor de cale ferată.
Tot atunci trebuiau demarate și lucrările de reabilitare a clădirii de călători din stația CFR Deva, cu termen de finalizare anul 2021.
În timp ce modernizarea căii ferate și a peroanelor din stația CFR Deva a avansat, abia în vara anului 2021 a început reconstrucția gării.
De la începutul anului 2022, lucrările la clădirea de călători au fost suspendate, din cauza unor probleme legate de fundația clădirii. Au fost necesare noi expertize, pentru ca specialiștii să poată stabili cât de rezistentă este construcția.
"În urma intervenţiilor de desfacere a finisajelor şi a pardoselilor, precum şi a lucrărilor de săpătură la fundaţiile liftului proiectat, au fost relevate aspecte neprevăzute, legate de geometria şi starea fizică a elementelor structurale, ceea ce a impus necesitatea adaptării soluţiilor tehnice la situaţia existentă în teren", informa compania Căile Ferate Române (CFR).
De la începutul acestui an, lucrările la clădirea de călători au fost reluate. În prezent, mai mulți piloni de susținere sunt consolidați și sunt turnate noi fundații de beton. În timpul în care lucrările au fost oprite, specialiștii au cercetat și posibilitatea ca gara Devei să fie demolată.
Termen estimat de finalizare, decembrie 2025
Potrivit proiectului tehnic, lucrările la clădirea de călători din stația CFR Deva prevăd amenajarea spațiilor de la parterul și primul etaj al acesteia, cu săli de aşteptare, grupuri sanitare, spaţii comerciale, birouri de informaţii şi bilete și o zonă de birouri cu accese individuale.
Etajul al doilea va fi recompartimentat, iar deasupra lui va fi realizat, parţial, al treilea etaj, care va funcţiona ca spaţiu expoziţional.
Pentru accesul la etajele 2 şi 3, unde se vor amenaja spaţiile pentru diverse activităţi culturale, întruniri, expoziţii, se va monta un lift în exteriorul clădirii, un lift panoramic, din sticlă, cu vedere spre cetate.
Gara municipiului Deva se află pe tronsonul feroviar Gurasada - Simeria, din magistrala feroviară Simeria Arad (Km 614), care este modernizată pe o lungime de 141 de kilometri.
Pe Tronsonul Gurasada – Simeria, în lungime de 40,9 kilometri, lucrările au demarat la începutul anului 2018, iar finalizarea lor este estimată în decembrie 2025. Valoarea investiției atribuite de statul român, prin licitație publică, Asocierii FCC – Astaldi – Contratas y Ventas, se ridică la 3,1 miliarde de lei, fără TVA.